Nellan nukkekoti: heinäkuuta 2013
Olipa kerran 1:1 muoviliina, joka oli yhdeltä reunalta kellastunut syystä taikka toisesta. Ihan jotain muuta etsiessäni se sattui käteeni ja kas - siitä tulikin monta pientä 1:12 pöytäliinaa! Idea ei ole omasta päästä (taaskaan), vaan jostain silmiini sattunut ja päähäni jäänyt. Silloin jo oli takaraivossa tunne, että multa voisi löytyä vastaava kapine jostain ja niinhän se löytyi. Helteisellä pihalla oli kiva saksia.
Viime viikolla kirjakaupassa käydessäni sattui silmiini alennuskorissa avaimenperiä, joista yksi oli hieno lierihattu. Jos tämä ei päädy nukkiksen naulakkoon (jos sellainen edes tulee), niin voihan se olla ikäänkuin matkamuistona vaikka seinällä koristeena, eikö vaan!
Seuraavana tehtävälistalla on kodinhoitohuone/kylppäritilan pinnat. Yksi seinä on jo tapetoitu punaisella "muovimatolla", lattialaatat pääsivät pesulle ennen paikalleen laittoa. Laatat ovat olleet kiinni verkossa ja siitä oli tarttunut liimaa myös laattojen etupuolelle paikoittain, joten pieni pesu oli tarpeen ennen laattojen liimausta lattiaan. Se on joko tämän illan tai huomisen hommia.
Lähettänyt Paivinblogi klo 15:11 4 kommenttia:
Tunnisteet: hattu, lattialaatat, muoviliina, pitsiliina
Lähettänyt Paivinblogi klo 22:22 4 kommenttia:
Nyt on ensimmäinen nojatuoli valmis! Noudatin alkuun Jorman ohjeita, mutta halusin vähän pehmustetta istuimeen. Tein erilliset kappaleet pahvista, laitoin vähän pehmustetta (jostain lähetyksestä jemmattu) ja päällystin koko komeuden kankaalla, jota onneksi riittää useampaankin nojatuoliin tai sohvaankin - jonka kyllä aion toteuttaa suunnilleen samalla kaavalla kuin nojatuolinkin. Toinen tuoli on vielä vaiheessa - tuli pieni haaveri sen kanssa ja se on liimauksessa :)
Tässä on tuolit "raakavaiheessa" eli vähän sipistelyä kaipaavat ja sitten kankaita. Kun testasin uutta kuviosahaani (juu, semmoinen piti hankkia omaksi), tuli paloista vähän vinoja, mutta ei se lopputulosta kauheasti haittaa. Levynä on paikallisesta liikkeestä ilmaiseksi saamani levy. Kankaana on viime viikolla Värisilmä outletista ostamani kangaspala, jonka hinta taisi olla 0,50 €. Ostin sieltä tapettejakin kassillisen kahdella eurolla ja mosaiikkilaattoja ja kangaspaloja ja koko komeus maksoi yhteensä 6,40 €. Ei paha :)
Mulla on toinenkin, vähän isotöisempi projekti kesken, mutta siitä sitten enemmän, jos/kun saan sen valmiiksi. Nyt pitäisi tehdä toinen nojatuoli kaveriksi tuolle valmiille. Vaikka kai sitä yhdelläkin pärjää... Nojatuolin jalkoina on Tiimarin neliönmuotoiset puuhelmet, joita ostin tarjouksesta pussillisen eri kokoisia ja -värisiä. Niistä saanee vaikka mitä tuleviin projekteihin.
Lähettänyt Paivinblogi klo 19:58 2 kommenttia:
Tunnisteet: kankaat, nojatuoli, pehmusteet
Ai kun mä olen ylpeä itsestäni. Olen tehnyt keittiöön pöydän ihan itse ilman mitään varsinaisia ohjeita. Olenhan toki lukenut erinäisiä kirjoja ja blogeja ja katsonut ohjeita, mutta tämän pöydän tein ilman tarkkoja mittoja ja neuvoja. Otin mittoja oman keittiön pöydän korkeudesta ja pituudesta ja sovelsin sitä 1:12 mittakaavaan. Materiaalikin on melkein kierrätettyä: vain pöydän jalat (pyöreää puutikkua Tiimarista) on ostettu, pöytälevy ja alla olevat tukilistat on leikattu siskolta saadusta leipälaudasta (vai mitä ne kattauksessa käytettävät leivän alla pidettävät laudat ovatkaan nimeltään?) Maali on sitä samaa vihreetä kuin hyllykössäkin eli entistä remonttimaaliamme. Hylly pääsi seinälle kaksipuoleisella teipillä.
Meillä on miehen työkaverilta lainassa vannesaha (taisinkin siitä jo mainita aikaisemmin?). Siitä meni eilen aamulla terä poikki, kun olin leikkaamassa tukikappaletta pöytään. Tänään mies ystävällisesti kävi moottoripyöräilemässä Joensuussa ostamassa uuden terän sahaan, että mä pääsin jatkamaan hommia. Ensin tietysti katsastettiin oman paikkakunnan tarjonta, mutta täältä varaosaa ei valitettavasti löytynyt. Tuollainen saha tai joku vastaava vehje pitää varmasti hankkia itselle lähitulevaisuudessa. Sen tulin huomaamaan, että työkaluja pitää myös puhdistaa: sahan sisällä oli melkomoinen määrä puupölyä, kun kansi avattiin terän vaihtoa varten.
Tässä on myös ihan omaa designia oleva oven kahva. Aika hieno (vähän vinossa näköjään), vaikka itse sanonkin. Materiaalina kolme helmeä ja rautalankaa.
Lähettänyt Paivinblogi klo 20:39 1 kommentti:
Tunnisteet: ovenkahva, pöytä, vannesaha
Lähettänyt Paivinblogi klo 18:04 2 kommenttia:
Sainpahan keittiön lattialistat paikoilleen! Ovi tulevaan kylppäri/kodinhoitohuoneeseen on paikoillaan, tosin vielä liimaamatta. Vähän on paksu seinään nähden, pitää tuolta kylppärin puolelta sitten listoilla koittaa saada siistiksi. Demini tuli ihmettelemään lattialle laitettua mattoa: ei kai tuollainen matto sovi keittiöön? No ei, ei todellakaan, mutta kun muutakaan ei vielä ole ja huonekalutkin on vielä tekemättä. Pitäisikin laittaa keittiösuunnittelija pähkäilemään, mitä tähän keittiöön mahtuu ja mihin ne sovitetaan. Portaat vie aika paljon tilaa, tosin niiden alle sopii ainakin koiran kori :) Portaat eivät mua kyllä tyydytä: voi olla, että menee kokonaan vielä uusiksi. Nyt laitoin vain pienellä teipinpalasella vähän kiinni lattiaan.
Ikkunat on seuraava pähkäilyn aihe, lähinnä niiden toteuttaminen. Ikkunoiden nurkatkin ovat pyöristetyt, joten niitä pitää varmasti ensin muotoilla paremmaksi ja sitten tuunata ikkunat listoineen. Onko vain yksi ruutu, kaksi, kolme vai peräti neljä tai enemmän valeristikon avulla - kunhan saan päätettyä.
Tähän on sitten tultu: hammastahna ostetaan sillä perusteella, että siinä on kiva korkki, josta voi tehdä vaikka lampunvarjostimen!
Lähettänyt Paivinblogi klo 18:02 2 kommenttia:
Tunnisteet: keittiö, korkki, portaat
Päätin yhtäkkiä eilen illalla, että Nellan nukkekotiprojekti ansaitsee oman bloginsa, jossa kerron homman edistymisestä ja kaikesta muusta nukkekotiasioihin liittyvästä. Ja kun olen lomalla, oli tänään sopivasti aikaa ryhtyä tuumasta toimeen ja siirtää entisestä paikasta tähän projektiin liittyvät sivut tänne. Kommentit ovat edelleen Orkideat ja muut harrastukset -blogissa, josta en noita sivuja poista eli ovat tuplasti nämä alkupostaukset.
Olen saanut jo jotain aikaiseksi seinien kanssa eli keittiö (alakerran vasen huone) ja makuuhuone (yläkerran vasen huone) ovat saaneet tapetin, olohuoneeseen (yläkerran oikea huone) sain sen jo vähän aikaisemmin. Tänään pohjamaalasin punaisen takaseinän valkoisella oikeasta alakerran huoneesta, johon on suunnitteilla wc, suihku, sauna ja kodinhoitotilaa. Seinämateriaalit on vielä mietinnässä.
Lomalaisella on hyvää aikaa käydä myös ostoksilla. Kävimme eilen Kuopion Ikeassa ostamassa vaatekaapin miehen vaatteille, niin mä sain entisen, pienemmän ja matalamman, kaapin askarteluhuoneeseen tarvikkeiden säilytystä varten. Kaappi on sopivasti sen korkuinen, että kunhan kiinteät hommat saan valmiiksi talosta, voin nostaa nukkiksen kaapin päälle ja silti yllän sisustamaan. Paikallisesta puutavaraliikkeestä kävin ostamassa puulevyä, mutta sainkin ihan ilmaiseksi palasen levyä, josta voin tehdä etuseinän taloon ja huonekaluja ja ties mitä. Rahalla ostin yhden listan ;) Tänään tein myös edullisen tarvikeostoksen: eurolla pala millin paksuista pleksiä, josta saan kaikki ikkunat tehtyä. Kannattaa suosia siis paikallisia liikkeitä!
Nukkekotikirppikselläkin olen kunnostautunut ostajana: Marja Myllyojalta olen ostanut sekä pororaanun että leopardimaton. Aikas ihania, molemmat, vaikka eivät ehkä sovi samaan huoneeseen. Mutta kuka se käskee ne samaan huoneeseen laittaa :)
Lähettänyt Paivinblogi klo 15:51 2 kommenttia:
Tunnisteet: matto, ostoksia, raanu, remontti
Tänään sain kivaa postia. Olin tilannut Emilia Eskolalta huovutettuja koiria nukkekotiin ja niistä tuli oikein hienoja. Eikä koiria voi tilata tarkentamatta, mitä rotua niiden pitää olla ja tässä tapauksessa ykkösasia oli tolleri, josta tulikin oikein aidon näköinen. Annoin sille nimeksi Demini, mutta lopulta nukkekodin saaja voi sitten nimetä koiran mieleisekseen. Ja kun koiraa lähtee tilaamaan, ei yksi riitä. Mulle kans eli piti saada myös groenendael ja schipperkekin. Ne tulevat asumaan varmaankin jossain tulevassa roomboxissa... Kaverit sai tulla Deminille kylään, kun talon remontti on vielä pahasti kesken.
Sipu seisoo tulitikkuaskin päällä, että näyttäisi yhtä isolta kuin luulee olevansa :) Belgin ilme on minusta söpö ja muutenkin uskomattoman hienoja ovat nämä kaikki. Kannatti tilata.
Remontista sen verran, että yläkuvassa näkyy olohuoneen lattia ja tapetoituja seiniä vähän, alemmassa on makuuhuoneen lattia ja seinät ovat vielä ihan laittamatta. Viime aikoina on ollut niin kuuma tuolla oikean talon yläkerran harrastushuoneessa, että ei ole voinut kuvitellakaan tekevänsä yhtään mitään. Mutta kyllä se tästä viileneekin ja kaikenlaisia suunnitelmia ja ajatuksia pyörii. Ja lomakin alkaa ihan kohta!
Viikonloppuna kävimme ystävän kanssa Savitaipaleella nukkekotimarkkinoilla ja sieltä tarttui mukaani tässä vaiheessa täysin tarpeettomia esineitä, mutta kun ne oli niin ihania. Vai mitä sanotte näistä hedelmistä:
Hedelmät on laitettu kuvausta varten mehutölkin korkkiin :) Tekijä on selkeästi erikoistunut hedelmiin ja vihanneksiin ja muuhun syötävään.
Ostin myös pakkauksia, joita Leea Lehelmä teki myös paikan päällä. Oli ilo jutella ja seurata homman edistymistä. Hyviä vinkkejäkin sain ja paljon intoa suunnitella omia juttuja. Markkinoilla oli myös nähtävänä monia todella hienoja roomboxeja eri tekijöiltä, joten todella kannatti käydä vaikka matkaa kertyikin melkein 300 km suuntaansa. Mutta kun ottaa reissun retken kannalta, kuten me otimme ja sääkin suosi (tosin messupaikalla oli suorastaan liian kuuma), niin mikäs oli ollessa.
Lähettänyt Paivinblogi klo 14:18 Ei kommentteja:
Tunnisteet: belgianpaimenkoira, groenendael, hedelmät, huovutetut, minikoirat, novascotiannoutaja, pakkaukset, schipperke
Lähettänyt Paivinblogi klo 14:16 3 kommenttia:
Remontti on vielä alkutekijöissään ja silti pitää ryhtyä räpeltämään jo kaikkea muutakin. Olen tässä näperrellyt kädentaitojen kokeilun merkeissä ohjeiden mukaan makuualustaa niin nukkekodin koiralle (tietysti!) kuin nukellekin. Tosin tuo nukelle tarkoitettu sänky on liian ohuesta rautalangasta ja sen verran heppoinen, että ei siitä taida lasten leikkeihin olla. Pitää tehdä uusi yritys paksummalla materiaalilla. Ohje on täältä ja tarkoitettu vähän vielä pienempään sänkyyn. Ja koska ohjeessa ei kerrota rautalangan paksuutta, se oli vain kokeiltava. Lopputulos oli tälläinen:
Ei siis todellakaan täysin mallin mukainen, mutta idea ja tekotapa ohjeesta peräisin. Pitää jatkaa rautalangan vääntämistä, jo ihan perusasiatkin unohtuvat jos ei tee pitkään aikaan mitään.
Lainasin kirjastosta kirjan Making 1/12 scale wicker furniture for the doll's house / Sheila Smith ja siinähän on kaikkea kivaa "rottinkityötä" nukkekotia varten. Koiranpeti oli heti ensimmäinen, mikä piti kokeilla - tietysti joka kodissa pitää olla koira, jolla pitää olla oma makuupaikka. Viis siitä, että vielä ei ole edes asukkaita eikä huonekalujakaan... Koirakin puuttuu, mutta mulla on tilauksessa huovutettuja koiria - saa nähdä tuleeko sellaisia kuin odotan. Mutta kivaa tämä näpertely on, vaikka välillä tuntuu, että nakkisormet ovat vain haittona ja sormet ihan liimassa, kun liiman pitäisi olla jossain ihan muualla. Kovin lähikuvaa tuotoksista en halunnut ottaa... Pedin halkaisija leveimmältä kohdalta on 5 cm.
Lähettänyt Paivinblogi klo 14:13 Ei kommentteja:
Tunnisteet: koiranpeti, metallilankatyöt, punonta, sänky
Lopuksi toteamus: olisipa katon maalaaminen yhtä helppoa oikeassa talossa kuin nukkekodissa! Kun ryhdyin maalaamaan sisäkattoja, käänsin koko talon päälleen ja sain maalata kuin lattiaa. Kätevää! Yksi katto on vielä irrallaan, joten sen maalaaminen oli vielä helpompaa. Muuten en ole ehtinytkään tehdä mitään remonttia.
Lähettänyt Paivinblogi klo 14:11 Ei kommentteja:
Tunnisteet: katollaan, maalaus
Vihdoinkin päästiin itse asiaan. Yläkertaan pitää siis päästä portaita pitkin ja silloin tarvitaan aukko, mihin ne portaat sijoitetaan. Väliovia varten piti saada reiät myös väliseiniin. Mies tuli avustamaan työkalujen kanssa eli laittoi Dremeliin oikeanlaiset välineet ja minä pääsin töihin. Ensin poralla reiät aukkojen kulmiin ja sitten jollakin laikalla vaan seinää/lattiaa leikkaamaan. Yhtäkkiä alkoi kuulua ylimääräistä ääntä: palovaroitin ryhtyi huutamaan, kun savua/pölyä tuli työskentelystä vähintäänkin riittävästi. Mies otti patterin pois siksi aikaa palovaroittimesta, että saatiin työt tehtyä.
Kuvissa on vielä se tilanne, että reiät on tehty, mutta niitä piti sitten hioa vähän suuremmiksi ja tasoittaa reunoja, että ovi karmeineen mahtui paikalle. Kun minä työstin reikiä, mies hoiti yläkerran kivilattian lopulliseen muotoonsa sahaamalla kulmat kuntoon käsisahalla. Itse lattialevyn pienentämisen hän kävi aikaisemmin hoitamassa työpaikallaan, jossa on tarkoitukseen sopiva vehje.
Olen työstänyt kierreportaita muutaman viikon ja niitä piti nyt sitten sovittaa paikoilleen. Käsikaide puuttuu vielä, se on kyllä jo olemassa, mutta ei paikoillaan. Lopullinen portaiden mallaus pitää tehdä sitten, kunhan lattiat on pinnoitettu keittiöstä ja makkarista, joiden välille portaikko tulee. Portaikko on sitten itsetehdyn näköinen, jota se siis onkin. Kivilattia sai muotonsa myös ja kun sain reiät hiottua kokoonsa, mallasin välioveakin paikoilleen. Tiedostan kyllä sen, että kun pinnoitan lattiat, joudun varmaankin vielä työstämään aukkoa, mutta se on taas oma työpäivänsä :)
Lähettänyt Paivinblogi klo 14:08 Ei kommentteja:
Tunnisteet: lattia, ovi, portaat, remontti
Tästä lähdetään liikkeelle. Projektina on kunnostaa kummitytön tytölle (siskoni lapsenlapselle) nukkekoti, joka on ollut alunperin 1960-luvulla Oulussa minun nukketaloni! Silloin se ei ollut kuvan esittämässä kunnossa, vaan nuo punaiset värit ja tarrat ovat tulleet taloon jossain vaiheessa matkan varrella. Talo on ollut ainakin serkkujeni leikittävänä, mutta kenellä muulla, sitä en tiedä. Taloa on säilytetty ainakin välillä jossain muualla kuin huonetiloissa, sillä materiaalit ovat jonkun verran kärsineet selvästikin kosteudesta. No, missäpä talossa niitä kosteusvahinkoja ei tänä päivänä olisi :)
Toimme talon maanantaina kotiin ja aloitimme miehen kanssa pienen pintaremontin irrottamalla oikeanpuoleisen yläkerran huoneen lattian, joka irvisteli pahasti. Lattia oli naulattu ja liimattu hyvin kiinni kannatusrimoihin, jotka myöskin irtosivat. No, laitetaan uutta tilalle. Lattiaksi suunnittelemme kivilaattaa, joita on jäänyt yli omasta remontistamme.
Kirjastoihmisenä kävin tietysti 65.8 hyllyssä katsomassa, mitä nukkekotikirjoja sieltä löytyy ja lainasin pari suomenkielistä kirjaa ensi hätään. Kaikkia kivoja huonekalukirjoja ja muiden tarvekalujen teko-ohjeita löytyy myös ainakin englanniksi ja kuvathan kertovat paljon. Mutta ensin pitää siis remontoida rakenteita, sitten vasta hankitaan huonekaluja.
Koska talo on vanha ja yksinkertainen, siinä ei ole väliovia eikä rappusia yläkertaan ja minusta ne ovat suuri puute, jonka haluan ehdottomasti korjata. Portaat pitää ensin suunnitella ja tehdä, sitten vasta teemme sopivan reiän yläkerran lattiaan. Väliovet löysin onneksi valmiina Pikkuruisesta Puodista Joensuusta, joten niitä varten pitää nyt sitten vaan tehdä oikean kokoiset aukot väliseiniin. Tuo puoti on kovin "vaarallinen" paikka, siellä on kaikkea ihanaa nukkekotiin ja omaankin kotiin. Kävimme tänään samalla ostoksilla myös Biltemassa, jonka sytykelastuja tunnutaan kovasti käytettävän askarteluun. 5 kilon pussi riittää melkomoiseen askarteluun: lattialaudoiksi, seinäpaneeliksi jos halutaan ja ties mihin. Myös työkaluja piti vähän päivittää eli ostaa Dremeliin lisää osia. Kovin isot työkalut kun eivät sovi tuonne nukketaloon ja irti noita seiniä ei saa, joten remontti pitää tehdä talon sisällä.
Jorma Havia: Pieni nukketalokirja : opas nukketalon omatoimiseen rakentamiseen on ainakin ensialkuun hyvä opaskirja aloittelevalle remontoijalle. Unelmien koti -kirja oli historiallinen katsaus.
Väliovet oli hieno löyty, niiden omatoiminen teko olisi ollut vähän turhan vaativaa.
Lähettänyt Paivinblogi klo 14:06 Ei kommentteja:
Tunnisteet: askartelu, remontointi, sisustaminen